Okresná prokuratúra Malacky 
Sasinkova 71, 901 01 Malacky

Číslo: 2 Pv 296/15/1106	Malacky, 23.10.2015 
EEČ : 2-13-52-2015

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátor Okresnej prokuratúry Malacky 

Podľa § 215 odsek 1 písmeno h Trestného poriadku zastavujem trestné stíhanie obvineného  
XXXXX, rodné číslo: XXXXX
	dátum narodenia: XXXXX
	miesto narodenia: XXXXX 
	trvalé bydlisko: XXXXX 205/129 XXXXX, Slovensko
	povolanie: kontrolór kvality
	väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:

hoci mu z ustanovenia § 62 Zákona o rodine č. 36/2005 Z. z. ako aj rozsudku  Okresného súdu XXXXX pod  č. k.: 8P/135/2014-14 zo dňa 16.04.2014,  právoplatný dňa 06.05.2014, vyplynula vyživovacia povinnosť na svoju dcéru XXXXX, nar. 26.11.2012, sumou vo výške 100,- € mesačne, počnúc právoplatnosťou rozsudku vždy do 15.dňa v mesiaci vopred k rukám oprávnenej XXXXX, nar. XXXXX v Malackách, trv. byt. XXXXX 234, svoju zákonnú vyživovaciu povinnosť si riadne a včas neplnil, čím mu takto od 05/2014 až doposiaľ, vznikol dlh na bežnom výživnom vo výške 1100,- Eur, vrátane septembra 2015, 

lebo zanikla trestnosť činu  
 
Odôvodnenie:
Uznesením povereného príslušníka OO PZ XXXXX,  OR PZ XXXXX pod  sp. zn.  ČVS: ORP-/1-VYS-MA-2014, bolo dňa 25.08.2015  podľa  §-u199 ods.1 Trestného poriadku začaté trestné stíhanie  a súčasne podľa §-u 206 ods. l Trestného poriadku aj vznesené obvinenie XXXXX,  nar. XXXXX v Malackách, bydliskom Pivovarská 205/129, za prečin zanedbanie povinnej výživy podľa § 207 ods. 1Trestného zákona,  ktorého sa menovaný dopustil na tom skutkovom základe, ako bolo uvedené vo výrokovej časti predmetného uznesenia. 

            V trestnom konaní bolo preukázané, že si obvinený zavinene neplnil svoju vyživovaciu povinnosť riadne a včas, od mesiaca máj 2014 až doposiaľ, čím mu takto vznikol k septembru 2015 dlh na bežnom výživnom vo výške 1100,- Eur. 
  
            Obvinený XXXXX priznal spáchanie skutku, nad jeho spáchaním prejavil ľútosť s odôvodnením, že okrem dcéry XXXXX nar. 26.11.2012, má vyživovaciu povinnosť aj voči svojmu druhému dieťaťu a z uvedeného dôvodu platil výživné na dcéru Simonu nepravidelne. 

              Svedok – poškodený XXXXX, nar. XXXXX, matka oprávnenej z výživy ml. XXXXX, nar. 26.11.2012, uviedla, že k septembru 2015 obvinený mal dlh na výživnom vo výške 1100,- Eur. Dlh jej bol v plnej výške uhradený dňa 28.09.2015, vložením sumy 1100,- Eur na účet.  Neplnenie si vyživovacej povinnosti nezanechalo na dcére ml. XXXXX, žiadne trvalo nepriaznivé následky. 

                Podľa § 207 ods. 1Tr. zák. sa trestného činu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

               Podľa § 86 ods. 1 písm. a) Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Tr. zák., ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

              Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

             Vzhľadom na skutočnosť, že  obvinený  XXXXX uhradil dlžné výživné a súčasne splnil  podmienky uvedené v § 86 ods. 1 písm. a) Tr. zák., rozhodol som tak, ako je uvedené vo výroku  tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.  

	JUDr. Tomáš Oravec 
	 prokurátor